Vrou aangerand toe rowers op lodge toeslaanArgieffoto: SAPD, Facebook ŉ Vrou is aangerand en talle vuurwapens en kontant geroof nadat gewapende rowers Vrydag in die vroeë oggendure op ŉ lodge in die Hoedspruit-omgewing in Limpopo toegeslaan het. Lt.kol. Moatshe Ngoepe, woordvoerder van die polisie, het bevestig die voorval het omstreeks 02:00 gebeur. Volgens Ngoepe het twee van die gewapende rowers ŉ veiligheidswag by die lodge oorval en met ŉ vuurwapen aangehou. Hulle het hom opdrag gegee om sy werkgewer, die eienaar van die lodge, te bel en te sê hy het ŉ luiperd naby die lodge gewaar. “Toe die eienaar uitkom om te kom kyk, het hy hom teen die gewapende rowers vasgeloop. Hy is met vuurwapens in die huis in gedwing en die rowers het geëis dat hy die kluis se sleutels oorhandig,” het Ngoepe gesê. Die rowers het vyf jaggewere en ŉ rewolwer uit die kluis geroof, asook ŉ onbevestigde bedrag kontant bestaande uit rande en Amerikaanse dollars. “Die eienaar se vrou is met die kolf van ŉ vuurwapen aangerand. Die ander twee verdagtes het drie veiligheidswagte, drie werknemers en die eienaar en sy vrou vasgebind. Tydens die voorval is een skoot afgevuur voordat die rowers met die eienaar se voertuig op die vlug geslaan het.” Ngoepe het gesê dié voertuig is later verlate by Acornhoek in Mpumalanga gevind. Niemand is nog in hegtenis geneem nie. Mense met meer inligting oor die voorval word versoek om konst. Happy Mahlangu by 082 836 6696 of Stop Misdaad by 0860 010 111 te bel. ŉ SMS kan ook gestuur word aan 32211.